
Wever A Ormes 


PROME MINISTER A ASISTI NA E APERTURA 
OFCIAL DI E CENTRO COMUNITARIO DI HIAS 


HIAS ta un Organisacion No Gubernamental cu ta duna asistencia na 
migrantenan y na tur persona vulnerabel na Aruba 

Diahuebs atardi 16 di mei, 
Croes a asisti na e apertura di e Centro Comunitario di HIAS 
na Engelandstraat. 


HIAS ta un Organisacion No Gubernamental (NGO) 
internacional y ta estableci na Aruba ya pa 6 aña. E ta brinda 
servicionan vital na refugiadonan y solicitantenan di asilo rond 
di mundo y ta boga pa nan derechonan fundamental pa asina 
nan por reconstrui nan bida. 

Na Aruba e organisacion aki a cuminsa yudando esnan cu ta 
bin di otro pais cu mester asistencia pero ya awendia e ta un 
organisacion cu ta yuda tur hende vulnerabel na Aruba. Desde 
cu nan ta opera na Aruba, e organisacion a duna asistencia na 
mas di 4000 persona, mayoria di otro pais pero tambe na un 
grupo local chikito. 


Prome Minister ta remarca cu Gobierno a credita e presencia di 
HIAS desde 6 afia pasa y desde e momento ey e colaboracion 


HISS 


Welcome the stranger. 
Protect the refugee. 


y cooperacion entre HIAS y Gobierno di Aruba ta hopi bon y e 
organisacion ta duna asistencia den areanan cu Gobierno no 
tin acceso directo. 


“Mi ta felicita HIAS, mi ta felicita e director señor Francesco 
Volpi, e staff y personal y mi ta gradici nan pa e trabou grandi 
cu nan ta haci. Mi kier gradici tambe nos Keten-Manager di 
Venezuela, señora Gina Lopez-Gnecco cu ta e persona 
apunta pa nos Gobierno como e liaison entre Gobierno y 
organisacionnan manera HIAS cu ta haciendo un trabou 
fantastico. Pabien HIAS y ohala na e centro nobo aki por sigui 
toca bida di hopi hende y drecha calidad di bida di esnan mas 
vulnerabel den nos comunidad”, Prome Minister a expresa. 


Pa cualkier asistencia por yama e hotline di HIAS: 730-7770, 
https://www.facebook.com/hiasaruba of email: hiasaruba. 
info@hias.org 

Aruba por ta orguyoso ta e piman cu nos profesionalnan ta haci pa 
conserva nos herencia cultural 


Minister di Cultura a tuma nota cu sr. Peter Scholing di 
Biblioteca Nacional Aruba y e motor tras di Coleccion.aw, a 
wordo nombra como 'Caribbean Information Professional of 
the Year' durante e di 53 conferencia di Acuril cu a tuma luga 
na Guyana. 


Acuril, ta un asociacion di biblioteca, museo y archivonan 
di e region di Caribe. Durante nan conferencia anual un 
reconocemento special ta wordo duna na un specialista di 
informacion pa su excelencia den su trabou. E biaha aki sr. 
Peter Scholing di Aruba a ricibi e honor y reconocemento aki di 
Acuril pa su trabounan pionero pa realisa Coleccion Aruba cu 
ta un plataforma unico den nos region. 


Ta danki na e trabou pionero di sr. Peter Scholing e plataforma 
Coleccion Aruba cu ta disponibel riba coleccion.aw a nace. 
Esaki ta un innovacion den cultura na Aruba cu ta e resultado 
di un colaboracion estrecho di 11 instancia cu ta contene 
informacion di Aruba su historia y cultura. Un colaboracion cu a 
bira posibel ora cu na Biblioteca Nacional di Aruba sr. Scholing 
a cuminsa digitalisa e coleccion di e biblioteca y poco poco a 
haci e informacion aki accesibel via nan website y tambe via 
Archive.org, cu ta un archivo digital cu ta brinda acceso universal 


na informacion. Despues a sigui un colaboracion estrecho cu e 
prome partnernan, Archivo Nacional di Aruba, UNOCA, Museo 
Arqueologico Nacional Aruba, Stichting Monumentenfonds 
Aruba y Plantage Zorg en Hoop, y di e manera aki e plataforma 
Coleccion Aruba a crece y bira e archivo digital mas grandi cu 
informacion di Aruba na Papiamento. 


Banda di forma parti di e plataforma Coleccion Aruba, Sr. Peter 
Scholing ta representa Aruba como Presidente di Memory of 
the World for Latin America and the Caribbean, MOWLAC, cu 
ta e programa di Nacionnan Uni pa asina conserva e historia di 
Paisnan como memoria di nos mundo. Sr. Scholing ta miembro 
tambe di e Comicion Nacional di UNESCO na Aruba. 


Minister Maduro ta felicita sr. Peter Scholing pa e bunita logro 
aki como 'Caribbean Information Professional of the Year' cu 
ta destaca tur su esfuersonan pa realisa Coleccion Aruba pa 
asina Aruba por conoce e innovacion riba e tereno di historia 
y cultura di nos pais. Masha danki pa pone Aruba riba e mapa 
internacional como ehempel pa Paisnan den nos region cu kier 
traha pa yega na un colaboracion extenso asina cu ta conserva 
y haci informacion universalmente accesibel. GM 

Discurso di Minister di Cultura Maduro na Riohacha, Colombia: 

A duna reconocimento na e linguista y Papiamentista Sr. Ramon Todd Dandaré 


Riba invitacion di organisadornan 
Minister di Cultura tabata presente na 
e charla “La Guajira en el Gran Caribe 
Dialogos sobre Aruba” y a hiba palabra | 
pa asina destaca e lasonan historico, | 
economico y cultural cu ta existi desde | 
semper entre La Guajira y Aruba. 


E mandatario a cuminsa su discurso | 
ta expresa cu gradicimento pa e 


t 

reconocimento cu a wordo duna na e 
linguista y profesor di Spaño Sr. Ramon 
Todd Dandare, cu ta un Riohachero di 
nacimento, pero un Arubiano cu a haci 
hopi trabao na bienestar di nos idioma 
Papiamento. Sr. Todd sigur ta un 
ehempel bibo di e lasonan fuerte entre 
e Pueblonan di La Guajira y Aruba. 


Den su discurso e mandatario a 
elabora riba e union entre La Guajira y 
Aruba, cual Pueblonan tin vinculonan 
cu no por wordo kibra. Geologicamente 
mas di miyon añanan atras Aruba 
tabata parti di Sur America, igual cu 
La Guajira. Archeologicamente e 
lasonan entre e Pueblonan ta data for 
di mas di 3500 aña tempo cu e prome 
habitantenan indigeno a yega Aruba. 
Desde e tempo ey, tabata tin un bay 
bin entre Aruba y e Tera Firme di 
awendia cu ta e costa di Colombia y Venezuela. E segundo ola 
di inmigracion di tera firme di Colombia y Venezuela, tabata 
den añanan 900 pa 1000 di e era actual despues di Cristo. 
Asina a cuminsa e era di Caiquetionan cual a dura te mas 
o menos na principio di siglo 16. Probablemente e poblacion 
Arcaico di Aruba a integra cu e comunidad Caiquetio, den e 
tempo cu e Caciquenan di Aruba tabata parti di e nacion di 
Caiquetionan di Costa di Falcon. 


Aunke historiadonan Europeo kier haci nos kere cu tur indigena 
di Aruba a wordo hiba Hispañola, mester anota cu ta mas 
probabel cu ta esnan cu por a wordo captura a wordo hiba. 
E indigenanan cu tabata biba den harmonia cu naturalesa 
tabata sa con pa mantene nan mes riba pia na momentonan 
di adversidad. 


Cu tempo y avancenan tecnologico e facilidad di intercambio 
di Tera Firme cu Aruba a bin ta crece. Desde siglo 16 te cu 
awe, a wordo desaroya lasonan economico, social y cultural 
entre e Pueblonan. Comercio a florece na e waf di Aruba pa 


motibo di su cercania cu tera firme di Sur America. E idioma 
Spaño ta e di dos idioma mas popular na Aruba y asina nos 
por reconoce cu tin un intercambio cultural religioso, culinario 
y familiar continuamente entre Aruba y Tera Firme. 


Na Aruba tin un comunidad Wayuu cu a contribui semper na 
e desaroyo di nos Pais. E lama cu ta uni y separa La Guajira 
y Aruba, ta un liña di bida. Naturalesa a duna nos e regalo aki 
cu nos ta balora. 


Como muestra di e vinculonan entre La Guajira y Aruba, Minister 
Maduro a comparti cu esnan presente e video titula “Lama ta 
Caminda,” cu ta un produccion di e artista local Natusha Croes 
y ta conta di e lasonan fuerte cu semper a existi entre e Tera 
Firme y e bario di Rancho na Aruba. 


Na final su discurso Minister Maduro a expresa, "Lama ta un 
caminda cu ta capta e spirito di nos hermandad cu ta mas 
fuerte cu palabra mes por expresa. La Guajira y Aruba ta uni 
pa semper. Cu universo recompensa nos den abundancia." 

MINISTER 


Geoffrey Wever 


DIA MUNDIAL DI TELECOMUNICACION Y 
SOCIEDAD DI INFORMACION 


Tema: "Innovacion digital pa desaroyo sostenibel" 


Proyecto- y iniciativanan di Union Internacional 
di Telecomunicacion (ITU) y su socionan 
internacional ta yudando pa crea y amplia 
solucionnan tecnologico digital y maneho di 
nan pa un miho futuro mundial. 


Tur aña riba 17 di mei, ITU ta dedica Dia 
Mundial di Telecomunicacion y Sociedad di 
Informacion (WTISD) na un topico specifico. E 
aña aki e atencion ta riba "innovacion digital" 
p'asina duna forma na un futuro mas inclusivo 
y sostenibel. | 


Innovacion digital ta un motor fundamental di e 
progreso economico y desaroyo mundial. Den 
e panorama digital actual, cu ta evolucionando 
rapidamente, innovacion a bira sinonimo di oportunidadnan di 
crecimento y solucion pa retonan social cu ta urgente. 


WTISD tambe ta pone na conocemento e division digital 
mundial. Lastimanente progreso ta reparti desigual y esaki ta 
conduci na loke ta conoci como division di innovacion digital. 
Reduci e separacion aki ta crucial p'asina garantisa cu un y tur, 
irespecto di localidad of procedencia por beneficia di e poder 
transformacional di tecnologia. 


Dilanti den e mision global aki pa mehora desaroyo digital 
mediante innovacion digital ta aparece ITU, e agencia di 
Nacionnan Uni patecnologia digital. Cuefocusriba capacitacion 
di comunidadnan y stimulacion di coloboracion y intercambio 
di conocemento, ITU ta dirigi esfuersonan pa reduci e division 
di innovacion digital y crea un situacion den cual tur hende tin 
oportunidad husto y igual pa sobresali (level playing field). 


Pa logra e mision, ITU ta: dirigi varios iniciativa cu ta destina pa 
promove innovacion pa desaroyo; crea y aplica standardnan 
internacional pa transformacion digital; inclui diferente areanan 


Telecommunication 
and Information 
Society Day 
Digital innovation 
for sustainable 

i) development 


17 May 2024 


di specialisacion (salud, ambiente, agricultura) den su programa 
cu apoyo di organisacionnan cu ta asocia cu Nacionnan Uni; y 
trece experto-, lider- y inventornan di henter mundo hunto pa 
asina stimula innovacion. Riba su website (https://www.itu.int) 
ta amplia mas riba e iniciativanan y programa. 


Innovacion ta clave pa haci e potencial di tecnologia accesibel 
y stimula desaroyo sostenibel. Esfuersonan di ITU pa elimina e 
separacion digital y stimula innovacion ta di suma importancia 
pa crea un futuro mas inclusivo y sostenibel pa tur hende. 
Mientras cu nos ta sigui uza e forsa di tecnologia na un bon 
manera, cooperacion y inversion den innovacion ta esencial 
pa trata e retonan mundial cu ta urgente. 

Hunto por construi un futuro magnifico y mas conecta pa 
generacionnan cu ta bini. 


Ministerio di Asunto Economico, Comunicacion y Desaroyo 
Sostenibel ta gradici tur compania, comerciante, instancia y 
persona cu ta aporta den cualkier manera na telecomunicacion 
y tecnologia di informacion y comunicacion y ta desea nan 
tur un felis Dia Mundial di Telecomunicacion y Sociedad di 
Informacion. MN 


Diabierna 17 Mei 2024 


` 
Mi 


VACATURES 


Land Aruba -~ 


e Hoofd 
(Departamento di Mucha y Hoben) 

e Medewerker Verplichtingenadministratie 
(Directie Financién) 

e Directiesecretaresse / Officemanager 
(Directie Financién) 

e Medewerker Informatisering en automatisering 
(Griffie der Staten) 

e Accountant 
(Centrale Accountants Dienst) 

e Controleleider 
(Centrale Accountants Dienst) 


Anplic= a 
Ap ica . Sea parti di 
awel e desaroyo 


di bo isla 


Kijk voor meer informatie op onze website: 
hrportaal.drh.gov.aw/vacatures 

MINISTER 


MINISTER ENDY CROES TA ENCURASHA 
COMUNIDAD DI ARUBA PA CONTROLA 
REGULARMENTE NAN PRESION 


Dia 17 di mei, ta Dia Mundial di Presion Halto. Riba e fecha 
aki ta pone extra atencion riba e importancia di un bon control 
di presion. Segun e ultimo investigacion di salud na Aruba, e 
cantidad di persona cu ta sufri di presion halto ta alarmante. 
Presion halto ta conduci na malesa di curason y ader, asina 
yama malesanan cardiovascular. Segun Pan American Health 
Organisation (PAHO), 1.6 miyon morto tur aña den region di 
America ta pa motibo di malesanan cardiovascular. Mita di e 
cantidad di morto ta considera prematuro y cu por a preveni. 

En conexion cu e dia aki, IBiSA a organisa un mainta unda 
cu comunidad di Aruba por a pasa pa haci un chekeo di nan 
presion gratuitamente. Minister Endy Croes tambe a haci uzo 
di e oportunidad pa controla su presion. 

Pa finalisa, Minister Endy Croes ta encurasha comunidad 
di Aruba pa controla nan presion di sanger regularmente, 
mantene un estilo di bida saludabel y haci ehercicio. Alabes, e 
mandatario di Deporte ta gradici IBiSA cu e bunita gesto aki pa 
henter nos comunidad. mm 

MINISTER ENDY CROES A ACUDI NA 
INAUGURACION DI INTER - LIGA DIVISION 
SENIOR 15 - 16 ANA DI ARUBA LITTLE LEAGUE 


Cu deseo, dedicacion, determinacion y disciplina ta logra! Hopi exito na tur ekipo! 


Dialuna atardi, na Pos Chiquito Complex a tuma luga e prome 
wega di Inter — Liga Division Senior 15 — 16 aña, organisa 
pa Aruba Little League. Inter-Liga ta e play-off entre e liganan 
Aruba North Little League, Liga Central Braulio Wester y Aruba 
South Little League. Nan lo bataya pa gana e derecho pa 
representa Aruba den Series di Latino America of Series del 
Caribe. Nan lo hunga e series di “best out of 7” y e ganado 
di series aki lo representa Aruba na Mayaguez, Puerto Rico. 
E play-off ta dedica na Srta. Eva Lee, hungado di ANLL y un 
dama activo den e division di ANLL. 


Minister Endy Croes tabata presente na e ceremonia di 
inauguracion unda el a hiba palabra y a desea e hugadonan 
hopi exito. Den e stadion bon anima y yen di fanantico a tuma 
luga e inauguracion oficial di Inter- Liga Division Senior 15 — 
16 aña, unda cu Minister Endy Croes a fungi como catcher, 
director di RBC Bank Sr. Pierre Rafini a fungi como bateado 
na “home plate” y Srta. Eva Lee como pitcher riba monticulo 
pa lansa e prome bala y asina duna inicio oficial na e Inter- 
Liga. Pa finalisa, Minister Endy Croes ta gradici RBC Bank, 
boluntario-, umpire-, coach- y mayornan cu ta yuda y brinda 
oportunidad na nos hobennan pa practica nan deporte faborito. 
Pa conclui, Minister Endy Croes ta desea tur ekipo hopi exito. 
Cu deseo, dedicacion, determinacion y disciplina ta logra! 

Durante Minister Glenbert Croes su rueda di prensa atendiendo 
e tema di instabilidad di coriente, e mandatario a confirma di 
a reuni cu e companianan estatal WEB, ELMAR, Utilities y 
otro instancianan cu e no tabata kier a divulga, pa inicia un 
investigacion interno den ELMAR. Den cuadro di e investigacion 
aki a contrata e compania Americano MPR di Washington DC. 


MPR ta un compania cu ta specialisa den e ramo aki cu 
ta investiga, indentifica e problemanan y indica kico ta e 
solucionnan y con pa ehecuta esaki cu efectividad. 

Manera priminti, MPR a yega Aruba y a inicia su investigacion. 


Pa e mandatario e baymento di coriente aki ta inaceptabel y 
ta convivi cu e disgusto reinante den nos pueblo. Nos ta un 
pais avansa y desaroya por lo cual e interupcionnan aki ta 
inaceptabel. 


Mester remarca tambe si cu pa decadanan no a inverti den e 
planta y red di ELMAR. Durante Gabinete Wever Croes bou di 
e Minister di Energia Evelyn Wever Croes, a acorda un plan 
di mantencion y inversion di 5 aña. COVID a bati na nos porta 
cu a caba di debilita e estado financiero di nos companianan 
estatal di Utilidad. Pero asina mes den Gabinete Wever Croes 
2, a acelera e proceso di mantencion y inversion di 5 pa 3 aña 
cual obviamente tampoco ta suficiente pa sigura un distribucion 
di coriente estable. 


“Esaki ta e motibo cu mi a duna instruccion na Utilities N.V. pa 
inmediatamente contrata e compania MPR pa nan bin Aruba 
haci e investigacion, presenta e plan di accion, ehecuta esaki 
inmediatamente, pa asina sigura un suministro di coriente 
estable cu nos pueblo ta paga p'e mensualmente”. 


Asina cu e investigacion ta cla lo comparti e informacion aki cu 
pueblo di Aruba pa mantene nos conciudadanonan informa. 

DELEGACION DI MARRIOTT ARUBA DI BISHITA 


CERCA MINISTER THIJSEN 


Representantenan di Aruba Marriott Resort & Stellaris Casino 
a haci un bishita di cortesia cerca Minister Plenipotenciario mr. 
Ady Thijsen. Ta trata di Reuella Berg y Janella Chong cu ta 
traha den departamento di recurso humano na Aruba Marriott 
Resort & Stellaris Casino. Nan ta na Hulanda pa participa 
na e evento di FRED diasabra 18 di Mei na Krasnapolsky na 
Amsterdam. 


Durante di nan combersacion cu Minister Thijsen sefiora Berg 
y Chong a bisa cu e razon principal pa participa na FRED ta 
pasobra cu e hotelnan di Marriott na Aruba mester di basta 
hende den e añanan cu ta bin, pa motibo cu tin personal cu ta 
baha cu pensioen. E cuponan di trabao aki Marriott ta desea di 
yena nan cu nos hendenan. 

Durante e intercambio aki Minister Thijsen a bisa cu esaki ta 
cuadra exactamente cu e maneho di Gabinete di Aruba pa 
involucra tur partido den e proceso aki; cu nos ta riba e mesun 
liñea pa purba na trece nos hendenan bek Aruba y cu nan por 
incorpora den e mercado laboral di Aruba. Minister Thijsen a 
bisa cu turismo lo keda e pilar economico mas importante di 
Aruba y cu e sector aki ta brinda posibilidad pa traha y crece 


den bo trabao. 


E representantenan di Aruba Marriott Resort & Stellaris Casino 
a bisa di ta contento cu e sosten brinda dor di Gabinete di 
Aruba y a gradici Minister Thijsen pa e bunita recepcion. 


SINTONISA 


CONFERENCIA DI PRENSA 
DI GOBIERNO DI ARUBA 


Gabinete Wever-Croes 

Gabinete Wever-Croes 


Pa cada ciudadano di nos pais, Arte di Muraya 
na San Nicolas ta un recordatorio, cu hunto nos 
por cambia e ordinario den algo extraordinario. 
Laga nos admira e artenan aki cu curasonnan 
habri, permitiendo e beyesa di e murayanan 
activa nos imaginacion y inspira nos pa crea un 
pais mas colorido, bunita y conecta. 

